《豫让桥》
清代·龚景瀚

志士各有立，处死焉能同。当时百里奚，亦不殉虞公。

况复晋君在，虚器拥宫中。智氏非其主，安得云效忠。

士为知己死，朋友理尚通。荣枯不改节，此事固足风。

若云君臣义，天地相始终。宁论知不知，报施说亦穷。

厉叔虽慷慨，愤怼非靖共。一死良为难，惜哉言不衷。

作者简介：（1747—1803）清福建闽县人，字惟广，号海峰。乾隆三十六年进士。历知甘肃诸县。嘉庆元年入总督宜绵军幕，从镇压川楚白莲教军。上《坚壁清野议》。川鄂陕甘等省仿其法行之，成效大著。官至兰州知府。七年十二月底卒。有《澹静斋诗文钞》。